Мардохей мынӥз, кызьы Есфирь косӥз, со озьы лэсьтӥз. [Кузё-Инмарлэсь вань ужъёссэ тодаз вайыса, Мардохей Кузё-Инмар азьын вӧсяськиз, со шуиз: «Кузё-Инмаре, Кузё-Инмаре, Дунне Кутӥсь Эксэе! Ваньмыз Тон киын, Израилез утьыны малпад ке, соку Тыныд пумитъяськись уз луы; Тон инэз но, музъемез но кылдытӥд, ин улысь вань паймымон арбериосты но кылдытӥд; Тон ваньмызлы – Кузё-Инмар; ӧвӧл сыӵеез, кин Тыныд, Кузё-Инмарлы, пумитъяськыны мед быгатысал. Тон ваньзэ тодӥськод; Тон, Кузё-Инмаре, тодӥськод, тае мон ӝоже уськытон понна, вылтӥяськыса, ушъямез-данъямез яратыса ӧй лэсьты – данлыкез яратӥсь Аманлы ӧй йыбыртъя, уго Израилез утён понна мон Аманлэсь пытьы бервылъёссэ чупаны дась; нош мон тае Инмарлэн сярысь, адямилэсь данзэ вылӥгес каронтэм понна лэсьтӥ; Тыныд, Кузё-Инмарелы, сяна, мон нокинлы но мукетлы уг йыбыртъя, но мон тае асме вылэ ӝутон понна уг лэсьты. Нош али, Инмаре Кузё-Инмаре, Эксэе, Авраамлэн Инмарез, Ас калыктэ жаля, уго милемыз быдтыны малпало, кутсконысеныз ик быръем люкеттэ быдтыны малпало. Аслэсьтыд ваньлыктэ кулэтэм эн кар, сое Тон Египет музъемысь Аслыд шуыса мозмытӥд; вӧсяськемме кыл, Аслэсьтыд быръем люкеттэ жаля, милесьтым куректыса-кайгырыса улэммес шулдырен улонлы пӧрмыты, ми, Кузё-Инмаре, Тынэсьтыд нимдэ кырӟаса, данъяса мед улысалмы, Тонэ, Кузё-Инмаре, данъясь адямиосты эн быдты». Вань израиль калык, вань кужымзэ поныса, тэльмырыса куриськиз, уго кулон дырзы син азязы вуиз.Эксэй кышно Есфирь, кулон кайгуэн ӝикаса улыкуз, Кузё-Инмар мед утёз шуыса, Со азе тэльмырыны-вазиськыны лыктӥз, данлыкын улонэзлэсь дӥськутсэ кылиз но бӧрдыса, куректон-кайгуэн улонлэсь дӥськутсэ дӥсяз, дуно зыраськон ческыт зыно арбериос интые йыр вылаз пень, сюй пызьназ, мугорзэ куасьтӥз-катьтэммытӥз, шулдыръяськыса улон дыръяз чеберъянъёсын шобыртэм вань интыоссэ лэзьям йырсиосыныз шобыртӥз но Израильлэн Инмарезлы Кузё-Инмарлы тазьы вӧсяськыны кутскиз:«Кузё-Инмаре! Тон гинэ милям Эксэймы; юртты мыным, одӥгназ кылемлы, мынам, Тон сяна, юрттӥсе ӧвӧл! Уго шугадӟонэ мынам вӧзам вуэ ни. Кузё-Инмар, ас выжыосы пӧлын мон атаелэсь верамзэ кылӥ; Тон, Кузё-Инмаре, вань калыкъёс пӧлысь Аслыд Израилез бырйид, атайёсмес но вань вашкала выжыоссы пӧлысь пумтэм вапумъёс ӵожелы люкетлы бырйид; мар соослы верад, сое соослы лэсьтӥд. Та виын ми Тон азьын сьӧлыкамы, Тон милемыз тушмонъёсмылэн киулазы сётӥд соослэсь инмаръёссэс сӥлы карыса улэммы понна: шонерлыко Тон, Кузё-Инмаре! Нош та виын соослы ляльчи радын секыт улонмы ӧз тырмы, – соос сульдэръёссы-идолъёссы азьын кыл сётӥзы Тынад ымысьтыд потэм курон-косонэз сэрпалтыны, Тынэсьтыд люкеттэ быдтыны, Тонэ кырӟаса данъясьёслэсь ымзэс кортнаны, Тынад храмедлэсь, курбон тыронэдлэсь данлыксэ кысыны, ӧвӧлтэм инмаръёсты данъяны калыкъёслэсь ымзэс усьтыны, кулоно эксэез пумтэм вапумозь данъяны. Кузё-Инмаре, ӧвӧлтэм инмаръёслы кивалтон эксэй бодыдэ эн сёты, усёнмылы медаз шумпотэ, – соослэсь малпанзэс асьсэ вылэ берыкты, нош ми сярысь кыл нуллӥсь мурт возьдаськыса улонэ мед сюроз. Кузё-Инмаре, милемыз тодад вай. Ӝожлык пӧлын улон дыръямы Астэ милемлы возьматы, монэ кышкасьтэм кар. Инмаръёслэн Эксэйзы, вань кивалтӥсьёслэн Кузё-Атайзы! Та лев азьын чебер кылӥськись кыл вераны ымме усьты, солэсь сюлэмзэ ми сьӧрын уйиськыса ветлӥсез адӟемпотостэм карись кар, солы, соин огмылкыдын улӥсьёслы но быронлы со мед луоз; нош милемыз Аслад киыныд мозмыты; мыным, огнамлы, Тон сяна, Кузё-Инмаре, юрттӥськисьтэк улӥсьлы, юрттӥськы! Тон ваньзэ тодӥськод-адӟиськод, законлы пумит улӥсьёслэсь данзэс синазькыль карисько шуыса, вандӥськымтэослэн валессылэсь, мурт выжы калык пӧлысь котькинлэн валесезлэсь юрдӥсько шуыса, Тон тодӥськод. Тон тодӥськод, мае мон лэсьтыны кулэ луисько. Тон тодӥськод, вылтӥяськон пусэлэсь юрдӥсько шуыса. Калык азе потон нуналъёсам со мынам йыр вылам улэ, но вирен саптаськем ӟустарилэсь кадь мон солэсь юрдӥсько, ас поннам шыпытэн улон дыръям мон сое уг нуллӥськы. Тынад ляльчи кышноед Аманлэн ӝӧк вылаз пуктылэм сиёнэз ӧз сиы, эксэйлэсь юон дыръёссэ сӥлы ӧз кары, сульдэрлы-идоллы сӥзем винаез ӧз юы, ӧз но шулдыръяськы улонэ воштӥськем дырысен туннэ нуналозь, ляльчи-медо кышноедлэн, Тон сяна, мукет шумпотонэз ӧй вал, Кузё-Инмаре Авраамлэн Инмарез. Инмаре, ваньмыныз кивалтыны кужымед вань, оскиськонтэк улыны кылемъёслэсь сюлворем куаразэс кыл, урод лэсьтыны турттӥсьёслэсь уть милемды, кышкаса улонэлэсь мозмыты монэ».]
И пошел Мардохей и сделал, как приказала ему Есфирь.